Peter Bondra

Peter Bondra (* 7. február 1968, Luck, Ukrajina) je bývalý slovenský hokejový útočník. Vynikal rýchlym korčuľovaním a patril k najúspešnejším zakončovateľom v NHL. Výraznou mierou pomohol slovenskej reprezentácii k zisku titulu majstra sveta (2002). Po ukončení aktívnej kariéry v októbri 2007 sa stal jej generálnym manažérom. Jeho starší brat Juraj bol hokejový obranca.

Detstvo 
Petrov otec pochádza z Jakubian v okrese Stará Ľubovňa. V roku 1947 sa celá jeho rodina vysťahovala na Ukrajinu (mal šesť sestier). Peter Bondra uvádza, že tam otec odišiel za prácou. Podľa jednej z otcových sestier sa však vysťahovanie udialo "dobrovoľne-nedobrovoľne". Niektoré zdroje tvrdia, že dôvodom bola výmena obyvateľstva medzi Česko-Slovenskom a ZSSR, pričom vysťahované rodiny osídľovali miesta po volyňských Čechoch. Petrov otec si na Ukrajine našiel manželku Nadeždu, ktorá bola poľskej národnosti. Ani jeden z nich nemal vzťah k športu. Spolu mali troch synov - Vladimíra, Juraja a Petra. Keď mal Peter tri roky, jeho otec sa vrátil aj s rodinou na Slovensko, usídlili sa v Poprade. Pracoval ako šofér mliekarenského auta, jeho manželka na poľnohospodárskom družstve. Svoje rodné mesto navštívil Peter len raz - ako desaťročný. Rodičia mu nikdy nevybavili česko-slovenské občianstvo, úmyslom bolo oslobodiť ho od vojenskej služby. Otec mu zomrel v roku 1982, po neskorom objavení zápalu slepého čreva.

Klubový hokej 
Je odchovancom Popradu, kde odohral sezónu 1985/86 v 1. SNHL. V nasledujúcom ročníku debutoval v česko-slovenskej lige ako hráč VSŽ Košice. V ďalšej sezóne 1987/88 pomohol tomuto mužstvu vybojovať titul česko-slovenského majstra.

NHL

Washington Capitals 
V roku 1990 si ho vybral v úvodnom drafte NHL tím Washington Capitals v 8. kole ako 156. v poradí. Už v nasledujúcej sezóne sa dostal vo farbách Washingtonu na ľad NHL a hneď sa dokázal presadiť. Celkovo odohral za tento klub 14 sezón, dvakrát sa stal najlepším strelcom celej NHL. Bol držiteľom dvanástich klubových rekordov, napr. v počte dosiahnutých bodov (825), gólov (427), gólov v presilovkách (137), víťazných gólov (73), gólov v oslabení (32) a hetrikov (19). O viaceré z nich ho už obrala ruská hviezda Alex Ovečkin. 

5. februára 1994 strelil päť gólov v zápase s Tampou Bay (z toho štyri za 4 a štvrť minúty). Najväčší klubový úspech zaznamenal v sezóne 1997/98, Washington sa prebojoval do finále Stanley Cupu, v ktorom podľahol Detroitu 0:4 na zápasy.

V priebehu ročníka 2003/04 sa jeho klub dostal do vážnych finančných problémov a začal sa zbavovať najdrahších hráčov. Medzi nimi bol aj Peter Bondra s ročným platom 4,5 mil. USD.

Ottawa a Atlanta 
Washington ho vymenil do klubu Ottawa Senators, kde odohral zvyšok sezóny. Pred ročníkom 2005/06 sa stal voľným hráčom. 

Hoci o neho spočiatku javil záujem aj jeho bývalý klub Washington Capitals, nakoniec podpísal zmluvu s klubom Atlanta Thrashers so zaručeným príjmom iba 505 tisíc dolárov. Stal sa spoluhráčom krajana Mariána Hossu. V 60 zápasoch strelil 21 gólov a zaznamenal 18 asistencií.

Chicago, 500 gólov a koniec 
Pred nasledujúcim ročníkom sa stal voľným hráčom, na kontrakt čakal až do 10. decembra 2006, keď sa dohodol s klubom Chicago Blackhawks. Generálny manažér klubu Dale Tallon ho označil za osvedčeného kanoniera a vynikajúco pripraveného športovca, ktorý vnesie do tímu rýchlosť a skúsenosti. Podľa denníka Chicago Tribune mal podobný základný plat ako v Atlante (500 tisíc), s bonusmi 1,5 milióna dolárov za sezónu. Hneď v prvom zápase proti St. Louis Blues skóroval (v presilovke 5:3) a od méty 500 gólov v NHL ho delil jediný zásah. 

Dňa 22. decembra 2006 v zápase proti Torontu strelil svoj 500. gól v NHL. Stal sa 37. hráčom v histórii, piatym Európanom a druhým Slovákom (po Stanovi Mikitovi - ten však mal v tom čase kanadské občianstvo), ktorý dosiahol túto hranicu. Bondra na to potreboval odohrať 1050 zápasov v 16 sezónach.  

29. decembra 2006 utrpel zdanlivo menšie zranenie po strete s Bradom Stuartom, ktoré ho však poznačilo až do konca sezóny. Pre pretrvávajúce bolesti vynechal niekoľko zápasov a v mnohých sa na ľade objavil len sporadicky. Z tohto dôvodu sa nezúčastnil ani MS 2007.

29. októbra 2007 ohlásil v Bratislave na tlačovej besede ukončenie kariéry, pričom sa stal generálnym manažérom slovenskej reprezentácie.

Klubová štatistika

Reprezentácia 
Peter Bondra získal slovenskú štátnu príslušnosť krátko pred olympijskou kvalifikáciou v Sheffielde (leto 1993), kde pomohol vybojovať účasť Slovenska na olympiáde v Lillehameri 1994. Na tomto prvom významnom medzinárodnom podujatí slovenskej reprezentácie sa však nezúčastnil pre klubové povinnosti vo Washingtone, keďže NHL nebola prerušená.

Reprezentoval na olympijských hrách v Nagane 1998 (v dvoch zápasoch neúspešnej kvalifikačnej časti) a ZOH 2006 v Turíne (5. miesto). Z oboch účastí na majstrovstvách sveta si priniesol medailu - zlato z roku 2002 (Göteborg) a bronz z roku 2003 (Helsinki). Celkovo odohral za Slovensko 47 reprezentačných zápasov, v ktorých strelil 35 gólov. Nosil dres s číslom 12.

MS 2002 
Na svetovom šampionáte 2002 bol najlepším strelcom Slovenska, keď vystrelil na bránku súpera 44-krát a dal 7 gólov. V +/- hodnotení získal 12 plusových bodov (ďalší hráč Slovenska v poradí získal 5 plusových bodov). Prvý presný zásah dosiahol už v úvodnom stretnutí proti Poľsku (7:0, „Bolek“ otváral skóre). Dvakrát trafil do čierneho v záverečnom stretnutí osemfinálovej skupiny s Ruskom (6:4). Veľké chvíle legendárneho kanoniera prišli vo vyraďovacej fáze. Sekundu pred koncom 2. tretiny štvrťfinálového súboja proti Kanade znížil na 1:2 a v záverečnej dvadsaťminútovke dokonal obrat, keď prekonal Giguera po druhý raz (o vyrovnanie sa postaral Miroslav Šatan). V semifinále proti Švédsku nepremenil samostatný nájazd, stal sa však kľúčovou postavou súboja o zlato, ktorý ponúkol reprízu z druhej fázy turnaja proti ruskej zbornej. Najskôr poslal družinu okolo trénera Jána Filca do dvojgólového vedenia a 1 minútu a 40 sekúnd pred koncom finálového zápasu strelil po prihrávke Žigmunda Pálffyho najvýznamnejší gól v histórii slovenského hokeja, keď stanovil na konečných 4:3, čím rozhodol o zisku zlatej medaily pre Slovensko. Stal sa najlepším strelcom celého šampionátu a členom All Stars tímu.

MS 2003 
Na šampionáte vo Fínsku prvé dve stretnutia proti Ukrajine a Japonsku ešte Peter (aj kvôli klubovým povinnostiam v play-off NHL) neabsolvoval, nastúpil až v dueli s Nemeckom (3:1) vo formácii s Miroslavom Šatanom a Richardom Kapušom. Strelecké mlčanie prelomil vo svojom treťom vystúpení, keď obhajcovia titulu rozstrieľali Rakúšanov vysoko 7:1. Na pozíciu centra nášho elitného útoku sa práve v tomto zápase medzi Šatana a Bondru posunul Pavol Demitra. V semifinále proti Švédsku skóroval krídelník Washingtonu Capitals ako jediný spomedzi slovenských reprezentantov, jeho vyrovnávajúci gól však porážku 1:4 napokon neodvrátil. Strelecky sa presadil aj v zápase o bronz s odvekým rivalom z Česka, keď v 26. minúte upravil na 3:2. Priblížil tak zverencov Františka Hossu k ďalšiemu cennému kovu (konečný triumf spečatil nádherným sólom Demitra). Počas celého turnaja odohral 8 stretnutí s bilanciou 3 góly a 2 asistencie.

ZOH 2006 
Slovensko obsadilo na zimnej olympiáde v Turíne piate miesto. Po kvalitných výkonoch v základnej skupine, ktorú vyhralo bez straty bodu, bolo vyradené vo štvrťfinále Českom. Peter Bondra odohral všetkých 6 zápasov Slovenska. Zaznamenal 4 góly, stal sa druhým najlepším strelcom mužstva po Mariánovi Hossovi.

Reprezentačná štatistika

Ocenenia 
 1994/95 – Maurice Richard Trophy, najlepší strelec NHL (34 gólov - skrátená sezóna) 
 1997/98 – Maurice Richard Trophy, najlepší strelec NHL (52 gólov - spolu s Teemu Selännem)
 1998 – najlepší hokejista Slovenska v ankete Zlatý puk
 2002 – najlepší hokejista Slovenska v ankete Zlatý puk
 2002 – najlepší športovec Slovenska 
 2003 – najlepší hokejista Slovenska v ankete Zlatý puk

Charita 
Počas pôsobenia vo Washingtone založil s českým spoluhráčom Michalom Pivoňkom charitatívnu nadáciu Scoring for children, obaja za každý bod v zápase prispeli do nadácie sumou 100 USD. K nadácii sa neskôr pripojili aj ďalší hráči, jej výťažok bol určený na pomoc deťom, predovšetkým z Národného ústavu zdravia v Bethesde.

Charite sa venuje aj na Slovensku. Každý rok začiatkom augusta organizuje golfový turnaj Charity Golf Cup, na ktorý pozýva slovenských hráčov pôsobiacich v NHL a ďalšie osobnosti verejného života. Finančný výťažok z tohto turnaja putuje - prostredníctvom Nadácie Miroslava Šatana - najmä na pomoc chorým a postihnutým deťom.

Rodina 
Peter Bondra je ženatý a s manželkou Ľubou má tri deti -  Petru, Davida a Nicholasa. Žijú v americkom štáte Maryland (mestečko Riva). Obaja synovia hrajú aktívne hokej, nosia rovnaké číslo dresu ako ich otec.

Referencie

Iné projekty

Externé odkazy 
 
 
 

Slovenskí hokejisti
Slovenskí olympionici
Hráči HK Poprad
Hráči HC Košice
Hráči Washington Capitals
Hráči Ottawa Senators
Hráči Atlanta Thrashers
Hráči Chicago Blackhawks
Majstri sveta v ľadovom hokeji
Súrodenci v ľadovom hokeji
Slovenskí hokejisti draftovaní NHL
Hokejisti draftovaní klubom Washington Capitals
Slovenskí hokejoví útočníci
Športovec roka na Slovensku